32004R2140
L 369/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2140/2004 НА КОМИСИЯТА
от 15 декември 2004 година
за установяване на подробни правила за прилагането на Регламент (ЕО) № 1245/2004 по отношение на заявленията за издаване на лицензии за риболов във водите на изключителната икономическа зона на Гренландия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1245/2004 на Съвета от 28 юни 2004 г. относно сключването на протокола за изменение на четвъртия протокол относно установяване на условията, свързани с риболова, предвиден в Споразумението за рибарство между Европейската икономическа общност, от една страна, и Правителството на Дания и местното правителство на Гренландия, от друга страна (1), и по-специално втората алинея от член 4 от него,
като има предвид, че:
(1)
Регламент (ЕО) № 1245/2004 предвижда собствениците на кораби на Общността, получили лицензия за кораб на Общността с право на риболов във водите на изключителната икономическа зона на Гренландия, да заплащат лицензионна такса в съответствие с член 11, параграф 5 от четвъртия протокол.
(2)
Член 11, параграф 5 от четвъртия протокол предвижда, че техническите възможности за изпълнение като критерий за предоставянето на риболовните лицензии следва да бъдат съгласувани посредством административно споразумение между договарящите страни.
(3)
Местното правителство на Гренландия и Общността са провели преговори за съставяне на образец на заявлението за лицензия и формалностите по издаването му и в следствие от тези преговори на 30 септември 2004 г. беше парафирано административно споразумение.
(4)
Мерките, предвидени в това административно споразумение, следва да бъдат прилагани по съответния начин.
(5)
Мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Заявлението за риболовна лицензия и формалностите по издаването ѝ, посочени в член 4 от Регламент (ЕО) № 1245/2004, са установени в административното споразумение в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Прилага се от 1 януари 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 2004 година.